อย. แนะประชาชนควรรับยารักษาโควิด-19 ตามช่องทางที่ถูกกฎหมาย เพื่อความปลอดภัยอย่าซื้อผ่านช่องทางออนไลน์
นายแพทย์สุรโชค ต่างวิวัฒน์ รองเลขาธิการคณะกรรมการอาหารและยา กล่าวว่า จากที่มีกระแสข่าวเรื่องยาเถื่อนคือยาจริง ซึ่งอาจทำให้ประชาชนเกิดความเข้าใจผิด เลือกซื้อยาผ่านช่องทางออนไลน์ อาจได้รับยาที่ไม่มีคุณภาพและอาจได้รับอันตรายจากยาปลอม สำนักงานคณะกรรมการอาหารและยา (อย.) ขอเน้นย้ำให้ประชาชนรับยาจากช่องทางที่ถูกกฎหมาย ผ่านการนำเข้า หรือผลิตจากผู้รับอนุญาตด้านยาเท่านั้น จะสามารถยืนยันได้ถึงความปลอดภัย เนื่องจากผู้ได้รับอนุญาตจะมีระบบการประกันคุณภาพยาตามมาตรฐานสากล ตลอดห่วงโซ่การกระจายยา มั่นใจได้ว่ายาจะคงคุณภาพและความปลอดภัยจนถึงมือผู้ป่วย รวมไปถึงมีระบบติดตามอาการไม่พึงประสงค์จากการใช้ยาด้วย แต่การซื้อยาจากแหล่งที่ไม่รู้ที่มาที่ไป หรือผู้ขายที่ไม่ใช่ผู้รับอนุญาตด้านยา ผู้ป่วยอาจได้รับยาที่ผลิตจากโรงงานที่ไม่มีมาตรฐานการผลิตยาที่ดี (GMP) รวมทั้งอาจได้รับยาปลอม ยาไม่มีคุณภาพ เสียเงินโดยใช่เหตุแล้วและเสียโอกาสในการรักษาที่ถูกต้อง สำหรับยาที่ใช้ในการรักษาโรคโควิด-19 การรับยาผ่านช่องทางที่ถูกกฎหมายจะมีระบบติดตามอาการไม่พึงประสงค์จากการใช้ยาระหว่างผู้ได้รับอนุญาตผลิตภัณฑ์ยาและแพทย์ ซึ่งจะช่วยลดความรุนแรง หรือป้องกันอาการไม่พึงประสงค์ที่ร้ายแรงแก่ผู้ป่วยที่รับยาได้ ปัจจุบัน อย. ได้อนุมัติทะเบียนตำรับยากลุ่มที่ใช้รักษาโรคโควิด-19 ให้แก่ผู้รับอนุญาตแล้วหลายราย เกือบทั้งหมดเป็นบริษัทเอกชน ได้แก่ ยาโมลนูพิราเวียร์ 3 ทะเบียน ยาฟาวิพิราเวียร์ 3 ทะเบียน ยาเรมเดซิเวียร์ 5 ทะเบียน โดยได้มีการกระจายยาไปสถานพยาบาลทั้งภาครัฐและเอกชน อย. จึงไม่เคยปิดกั้นหรือผูกขาดการนำเข้าแต่อย่างใดอย. แนะประชาชนควรรับยารักษาโควิด-19 ตามช่องทางที่ถูกกฎหมาย เพื่อความปลอดภัยอย่าซื้อผ่านช่องทางออนไลน์ ลดเสี่ยงได้ยาปลอมหรือยาไม่มีคุณภาพ ย้ำ อย. ไม่เคยมีการปิดกั้นหรือผูกขาดการนำเข้าล่าสุดอนุมัติทะเบียนยาที่ใช้รักษาโควิด-19 แก่ผู้รับอนุญาตแล้วหลายราย